CELEX: 62011CN0639
Language: el
Date: 2011-12-13 00:00:00
Title: Υπόθεση C-639/11: Προσφυγή της 13ης Δεκεμβρίου 2011 — Ευρωπαϊκή Επιτροπή κατά Δημοκρατίας της Πολωνίας

10.3.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 73/16
            
         Προσφυγή της 13ης Δεκεμβρίου 2011 — Ευρωπαϊκή Επιτροπή κατά Δημοκρατίας της Πολωνίας
   (Υπόθεση C-639/11)
   2012/C 73/29
   Γλώσσα διαδικασίας: η πολωνική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: G. Wilms, Γ. Ζαββός και K. Herrmann)
   
      Καθής: Δημοκρατία της Πολωνίας
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               —
            
            
               να διαπιστώσει ότι η Δημοκρατία της Πολωνίας δεν τήρησε τις υποχρεώσεις που υπέχει από το άρθρο 2α της οδηγίας 70/311/ΕΟΚ σε σχέση με την έγκριση ορισμένου τύπου συστήματος διευθύνσεως (1), από το άρθρο 4, παράγραφος 3, της οδηγίας-πλαισίου 2007/46/ΕΚ σε σχέση με την έγκριση τύπου ΕΚ για οχήματα με κινητήρα (2) καθώς και από το άρθρο 34 της Συνθήκης για τη Λειτουργία της Ευρωπαϊκής Ένωσης, καθόσον, για τα νέα ή για τα ήδη ταξινομημένα σε άλλα κράτη μέλη επιβατικά οχήματα στα οποία το σύστημα διευθύνσεως βρίσκεται στη δεξιά πλευρά, εξαρτά την έγκριση από την προϋπόθεση το σύστημα διευθύνσεως να τοποθετηθεί στην αριστερή πλευρά·
            
         
               —
            
            
               να καταδικάσει τη Δημοκρατία της Πολωνίας στα δικαστικά έξοδα.
            
         
      Λόγοι και κύρια επιχειρήματα
   
   Η Επιτροπή προσάπτει στη Δημοκρατία της Πολωνίας ότι δεν τήρησε το άρθρο 2α της οδηγίας 70/311/ΕΟΚ, το άρθρο 4, παράγραφος 3, της οδηγίας-πλαισίου 2007/46/ΕΚ καθώς και το άρθρο 34 ΣΛΕΕ.
   Στη Δημοκρατία της Πολωνίας η κυκλοφορία γίνεται από δεξιά. Κατά την πολωνική νομοθεσία, για την ταξινόμηση επιβατικού οχήματος είναι αναγκαία η έκδοση πιστοποιητικού τεχνικού ελέγχου. Βάσει αποφάσεως του Υπουργού Υποδομών (3) τεκμαίρεται εκ των προτέρων ότι όσα οχήματα έχουν το τιμόνι στη δεξιά πλευρά δεν πληρούν τα κριτήρια του τεχνικού ελέγχου (και, συγκεκριμένα, ότι η τεχνική τους κατάσταση δεν ανταποκρίνεται στις ισχύουσες τεχνικές απαιτήσεις). Επομένως, απαγορεύεται στην Πολωνία η ταξινόμηση οχημάτων με τιμόνι στη δεξιά πλευρά τα οποία έχουν ταξινομηθεί σε κράτη μέλη στα οποία η κυκλοφορία γίνεται από αριστερά, όπως η Μεγάλη Βρετανία, η Ιρλανδία, η Μάλτα και η Κύπρος. Επιπλέον, οι πολωνικές αρχές δεν λαμβάνουν υπόψη την ταξινόμηση τέτοιων οχημάτων σε άλλα κράτη μέλη στα οποία η κυκλοφορία γίνεται από δεξιά.
   Κατά την άποψη της Επιτροπής, η απαγόρευση (νέων και χρησιμοποιημένων) επιβατικών οχημάτων τα οποία μεταφέρονται από κράτη μέλη –κυρίως από Πολωνούς πολίτες που κάνουν χρήση του κατοχυρωμένου στο δίκαιο της Ένωσης δικαιώματός τους για ελεύθερη κυκλοφορία– στα οποία η κυκλοφορία γίνεται από αριστερά, δεν μπορεί να δικαιολογηθεί με βάση επιτακτικούς λόγους δημοσίου συμφέροντος όπως αυτοί που συνίστανται στη βελτίωση της ασφάλειας της οδικής κυκλοφορίας.
   Αφού τα ταξινομημένα σε άλλα κράτη οχήματα με σύστημα διευθύνσεως στη δεξιά πλευρά μπορούν να κυκλοφορούν χωρίς περιορισμό στην Πολωνία, η απαγόρευση ταξινομήσεώς τους στην Πολωνία δεν αποτελεί, κατά την άποψη της Επιτροπής, πρόσφορο και, σε κάθε περίπτωση, σύμφωνο προς την αρχή της αναλογικότητας μέτρο για την επίτευξη του επιδιωκόμενου σκοπού.
   Όσοι χρησιμοποιούν επί μακρόν τέτοιο όχημα σε οδούς όπου η οδήγηση γίνεται από δεξιά συνηθίζουν στην οδήγηση αυτή οπότε, από απόψεως ασφάλειας της οδικής κυκλοφορίας, δεν συνιστούν μεγαλύτερη απειλή από όσους χρησιμοποιούν τέτοιο όχημα περιστασιακά. Επομένως υφίστανται λιγότερο δραστικά μέτρα, όπως για παράδειγμα η προσθήκη συμπληρωματικού καθρέπτη, για να διευκολυνθεί η προσπέραση οχημάτων με τιμόνι στη δεξιά πλευρά σε οδούς όπου η κυκλοφορία γίνεται από δεξιά.
   
      (1)  Οδηγία 70/311/ΕΟΚ του Συμβουλίου, της 8ης Ιουνίου 1970, περί προσεγγίσεως των νομοθεσιών των κρατών μελών που αφορούν στο σύστημα διευθύνσεως των οχημάτων με κινητήρα και των ρυμουλκουμένων τους (ΕΕ ειδ. 13/001, σ. 93).
   
      (2)  Οδηγία 2007/46/ΕΚ του Ευρωπαϊκού Κοινοβουλίου και του Συμβουλίου, της 5ης Σεπτεμβρίου 2007, για τη θέσπιση πλαισίου για την έγκριση των μηχανοκίνητων οχημάτων και των ρυμουλκουμένων τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά (Οδηγία-πλαίσιο) (ΕΕ L 263, σ. 1).
   
      (3)  Άρθρο 9, παράγραφος 2, της αποφάσεως της 31ης Δεκεμβρίου 2011, σημείο 5.1 του παραρτήματος I της αποφάσεως του Υπουργού Υποδομών της 16ης Δεκεμβρίου 2003 καθώς και σημείο 6.1 του παραρτήματος I της αποφάσεως του Υπουργού Υποδομών της 18ης Σεπτεμβρίου 2009 περί αντικαταστάσεως και καταργήσεως της αποφάσεως της 16ης Δεκεμβρίου 2003